Сёння назіраецца адраджэнне культурнай памяці і вяртанне цікавасці да культавых і гістарычных камянёў. У нашых найбліжэйшых суседзяў (палякаў, літоўцаў і латышоў) тысячы падобных валуноў і камлыгаў прызнаны культурна-гістарычнымі і геалагічнымі помнікамі і ахоўваюцца на дзяржаўным узроўні. У Беларусі гэта колькасць сёння складае толькі некалькі соцень. Вялікая частка культавых валуноў пакуль вядома толькі вузкаму колу мясцовых краязнаўцаў і дагэтуль не вывучана. Кожны такі камень мае ўласнае імя і непаўторную легенду, кожны захоўвае сваю таямніцу.